আমাদের প্রকল্পের দুর্বলতার কিছু দিক রয়ে গেছে। বাংলা সাহিত্যের নানা বাঁক নিয়ে কয়েকটা চমৎকার গ্রন্থ আমরা প্রকাশ করতে চাই, যেমন মঙ্গলকাব্য কিংবা পুঁথিসাহিত্য। এই বিষয়গুলোতে জানাশোনা চমৎকার, এমন জ্ঞানী ব্যক্তির অভাব দেখি না। কিন্তু পাণ্ডুলিপি মেলেনি এখনো। ইংরেজি কী স্পানিশ অথবা আরবী বা ফারসী, এবং সংস্কৃত ও পালি ভাষার সংক্ষিপ্ত ইতিহাস ও সাহিত্য সম্পর্কে ধারণামূলক একেকটা পাণ্ডুলিপি কত চমৎকারই না হতো! রাস্ট্রচিন্তার প্রধান ধারাগুলো নিয়ে একটা দারুণ বই কী হতে পারে না এই গ্রন্থমালায়? অথবা শিক্ষা বিষয়ে? চিকিৎসাবিদ্যার বিবর্তন নয় কেন? ফলে এই গ্রন্থমালা এখনো হাঁটি হাঁটি পা পা পর্যায়েই রয়ে গেছে। চেষ্টা চলছে যেটুকু অর্জন তাকেই পুঁজি করে সম্ভাব্য নতুন লেখকদের প্রলুদ্ধ করবার।